- De siger, det er strafbart. Sådan lød det nedslået fra Thomas Kristiansen, da han tidligere på ugen havde talt med Miljøstyrelsen. Efter at han og hans kone Pernille Frigga for en uge siden fortalte TV2 Nord om deres møde med en vild dværgfalk , som dumpede skadet ned fra himlen, har det været noget af en rutsjetur. Det viste sig nemlig, at Thomas og Pernille ikke måtte tage sig af dværgfalken og hjælpe den med genoptræningen, så den kunne komme på vingerne som en vild rovfugl igen. - Vi har søgt om særlig dispensation hos Miljøstyrelsen til at tage os af den, men det har vi fået afslag på, forklarer Thomas Kristiansen. Afslaget betød, at parret fik besked på at aflevere dværgfalken til en vildtplejestation inden 23. September. Har sagt farvel Det valgte Thomas Kristiansen og hans kone Pernille Frigga at handle på med det samme. Så allerede torsdag, tre timer efter afslaget, sagde de farvel til den vilde fugl, da en medarbejder fra Århus Vildtplejestation kom til Sæby, hvor parret bor, og afhentede den. Siden de tog dværgfalken til sig, er den gået fra at være medtaget og opsøgende overfor dem, til at være sky og frisk. Parret har haft fat i flere instanser for at rådføre sig omkring vildtpleje, blandt andet en dyrlæge, zoologisk forening og et ørnereservat. - Fuglen er kommet sig meget og er begyndt at flyve og jage. Jo mere rask den er blevet, des mere vild er den blevet – så har vi jo trukket os mere og mere fra den, siger Thomas Kristiansen og understreger, at de ikke vidste, at de gjorde noget ulovligt. - Vi ville bare hjælpe den. Hvis vi ikke havde grebet ind, var den blevet spist af mågerne. De to sæbynitters plan var at slippe fuglen fri, når den var på ret køl igen. Og de mener ikke, der går længe. Derfor var det med tunge hjerter, at de afleverede det vilde dyr. - Ville gerne selv have haft glæden af at sætte den fri og se den stige til vejrs. Men alle skal overholde loven, og det forstår vi fint, siger Thomas Kristiansen, som har fået vildtplejestationen til at love at sende dem en optagelse, når det sker. - Det var en oplevelse, og nu er den slut.

Referat:
Et par fra Sæby har nu afleveret den skadede rovfugl, de fandt og tog sig af.